**Tanévzáró értekezlet 2025.**

**Napirendi pontokra tett javaslat:**

**I.** Igazgatói beszámoló

**II.** Hozzászólások, kiegészítések

1. **Személyi feltételek**

A tantestület létszáma 23 fő, a munkát 1 fő könyvtáros, 2 fő óraadó (ének, digitális kultúra) és 2 fő más intézményből áttanító (kémia, földrajz) kolléga segítette a teljes szakos tantárgyi lefedettséget. A sajátos nevelési igényű tanulókat utazó gyógypedagógus segítette heti 1 órában. Szerdánként iskola pszichológus is rendelkezésre állt a tanulók és tanárok problémáinak feldolgozásához.

A 23 fő tanár körül 2 fő a kollégiumban lát el kollégiumi nevelői feladatokat.

Nastor Alexandra gyermekének születése miatt idén távol volt az oktatástól.

Helyettesítésére kiírt pályázat során Zsákos -Szőke Ágnes került tantestületünkbe. A tanév során kivette a részét az oktatásból és az iskolai programokból. Remélem nagyobb részt pozitív élmények érték, így izgatottan várja a következő tanévet.

A technikai dolgozók száma 5 fő. 3 fő takarító mellett 2 fő portás-karbantartó felel a tisztaságért és a hibák elhárításáért. A tavasz során Ormándlaky Balázs egyik pillanatról a másikra elhagyta iskolánkat. Helyére Mátés Zoltán került, de csak az írásbeli érettségi kezdetével kapcsolódott be a portás-karbantartói munkába. Köszönöm a technikai dolgozóknak, hogy ezen időszak alatt egymást segítve oldották meg ezt a nehéz szituációt.

Pedagógus minősítésre nem került sor ebben a tanévben.

Bódai Boglárka angolból végezte tanítási gyakorlatát Balázs Judit kolléganő irányítása mellett.

1. **Tanulmányi helyzet**

A 2024-2025. tanév előkészítése már augusztusban elkezdődött a pótvizsgák és különbözeti vizsgák lebonyolításával.

A tanévet 239 fővel kezdtük. A két induló osztályunk átlagos létszámmal indult, hiszen a 9.NY – 28, és a 9.B is 28 fővel kezdte középiskolai tanulmányait. A tanév elején 5 tanuló érkezett, és 4 tanuló távozott iskolánkból különböző okok miatt. A második félév során 5 tanuló folytatta tanulmányait másik oktatási intézményben, míg 4 diák csatlakozott iskolánk tanulóihoz. Ezek a változások csak a 11.A és 12.B osztályt nem érintették.

130 lány és 109 fiú járt iskolánkba. Az osztályok létszáma változó, 23 és 31 fő közötti létszámot irányítanak az osztályfőnökök. Ettől a 12.A lóg ki lefelé, hiszen ők 21-en voltak. A végzős 52 fő helyére szeptembertől 44 kilencedikes jön, akiket Göncz Norbert (9.NY) és Monduk-Nagy Beáta (9.B) vezet végig a gimnáziumi élet útvesztőjén.

11 fő SNI-s és 5 fő BTMN-s diákunk volt a tanévben. Az SNI-s tanulók heti rendszerességgel kaptak személyes segítséget utazó gyógypedagógus szakembertől. A BTMN-s diákokat Krizbai Csilla és Podhradszkyné Keserű Tímea segítette minden héten a fejlődésben, a hiányosságok kompenzálásában.

2 fő kapott egyéni tanrendre engedélyt. Mindketten versenyszerű sportolás indokkal.

A vizsgáikat félévkor és évvégén is sikeresen teljesítették, bár szerintem a rendszeres iskolába járás esetén jobb eredményeket érhettek volna el.

A kollégium 24 fővel működött, 2 kollégiumi nevelő felügyelete mellet a Rózsa köz 7. szám alatt.

Az iskola tantárgyi átlaga: 4,00 (4,03)

Kitűnő tanulók száma: 9 fő

Tantárgyi dicséretek száma: 152 db

4 tanuló nem teljesítette a tanév követelményeit, mind a négyen egy tantárgyból nem feleltek meg az elvárásoknak.

2 fő történelemből, 2 fő kémiából szorul javításra. Négy tanuló van, akik augusztusban tesznek osztályozóvizsgát annak érdekében, hogy jelenlegi osztályukkal folytathassák a következő tanévet.

Tanév végén lemorzsolódással veszélyeztetett tanulónk nem volt, viszont többen voltak, akik valós tudásuk és lehetőségeik alatt teljesítettek.

Tanulmányi sorrend a következő:

1. 11.A – 4,29
2. 12.A – 4,28
3. 11.B –4,2
4. 12.B – 4,19
5. 10.A – 3,99
6. 9.A – 3,98
7. 10.B – 3,96
8. 9.B – 3,70
9. 9.Ny – 3,67

Az osztályok fele 4-es átlag felett teljesített. A sor végét záró 9-es diákoktól többet várunk. Szorgalommal, pozitívabb hozzáállással a hiányosságokat lehet csökkenteni, az eredményeket javítani.

Tantárgyi dicséretek száma 152 db, a legtöbb angol nyelvből (54) német nyelvből (22) és testnevelésből (16) született.

A tantárgyi átlagoknál a készségtárgyak mellett az angol nyelvnek van a legmagasabb átlaga.

A sor másik vége nem változott jelentősen az elmúlt évekhez viszonyítva.

Négyes alatti átlagot 9 tantárgyból számítottunk ki.

Az iskola szorgalmi átlaga: 3,88

magatartási átlaga: 4,05.

Magatartási problémák folyamatosan generálódtak. A 9. évfolyamon ennek is köszönhető a rendkívüli szülői értekezlet összehívása. A szülők véleményem szerint megértették a problémát, köszönhetően az osztályfőnöki hiteles tájékoztatásnak és a megjelenő szaktanárok magyarázatainak. Bízom benne, hogy a szülőkkel karöltve elmozdulunk a holtpontról és a következő tanév során több lesz a pozitív élmény a tanórákon.

20 db osztályfőnöki és 58 db szaktanári figyelmeztetés mellé 4 igazgatói figyelmeztetés is kiosztásra került. Biztos vagyok benne, hogy a fiatalok tanultak a hibáikból.

17 osztályfőnöki, 152 szaktanári dicséret mellett 12 igazgatói dicséretet is kiérdemeltek tanulóink fellépéseik, eredményeik, munkájuk elismeréseként.

Hiányzások száma 24928 óra, ami 105,78 óra/fő hiányzási átlagot jelent.

Az igazolatlan hiányzások száma 235 óra (107).

Mindhárom adat magasnak mondható, és sok esetben nem indokolt.

Hiányzási átlagok:

1. 11.B – 80,12 óra/fő
2. 9.B – 82,16 óra/fő
3. 9.NY- 89,39 óra/fő
4. 12.B – 96,65 óra/fő
5. 12.A – 102,57 óra/fő
6. 10.B - 112,75 óra/fő
7. 11.A – 112,81 óra/fő
8. 9.A – 113,0 óra/fő
9. 10.A – 162,52 óra/fő

A 10. évfolyamon megtörtént a tantárgyválasztás. Vannak kisebb létszámú csoportok, de a választás elég széles palettát érint, szinte minden tartárgy felkerült a fakultációs listára.

Bízom benne, hogy a tanulók döntése megalapozott és átgondolt volt, nem lesz sok változtatás a tanévkezdés után.

Végzőseink (52 fő) megkapták érettségi bizonyítványaikat. Hallhattunk sikeres feleleteket, szépen felépített és előadott tételeket, de volt olyan érettségizőnk is, akinek kellett volna 1-2 nap a mélyebb tudáshoz.

Kitűnő bizonyítványt kapott: Erdős Tamás, Kovács Botond, Németh Viktória és Szabó Fruzsina.

Jeles bizonyítványt érdemelt ki négy tanuló: Egri Lili, Molnár Bátor, Rónai Kenéz Barnabás, Szemán Dorka,

míg az ötösök mellé 2 db négyest kapott 9 végzős.

Remélem, eredményeikkel meg tudják valósítani álmaikat, továbbtanulási céljaikat elérik.

Az előrehozott érettségizők is szép eredményeket értek el angol és német nyelvből, illetve digitális kultúrából. Közép és emelt szinten is sok 80% feletti végleges eredményt rögzítettünk a törzslapkivonatokra, és adhattunk dicsérő oklevelet a zárásnál.

1. **Programok**

A tanévet egy tornatermi, várossal, iskolával ismerkedős gólyatáborral kezdték a 9-edikesek.

A Bibó Napon a vetélkedő során a megszokott helyszíneken zajlottak a feladatok. A tanulságokat levonták a DÖK képviselői.

Az október 6-i megemlékezést és az október 23-i ünnepséget méltó módon megtartottuk.

Az október 23-i 11. évfolyamosok által előadott műsorunk a városi ünnepség fontos részét képezte.

Az év során több tantárgyból is tanulmányi kiránduláson vehettek részt tanulóink.

Történelemből, biológiából földrajzból, németből, vizuális kultúrából, magyarból is gazdagodhattak személyes tapasztalattal a különböző múzeumok, kiállítások megtekintésével.

Költészet napi programon gazdagodhattak diákjaink az irodalmi értékekkel.

A zalaegerszegi színház és a szekszárdi német nyelvű színház előadásai sok tanulónkat mozdítottak meg.

Ebben a tanévben is volt kompetenciamérés a 9-11. évfolyamokon. A tavasz során 6 területet érintő osztályonként 3 napos mérést bonyolítottunk, melyet általában pót mérési nappal is meg kellett toldanunk. Sok egyeztetést, tervezést igényelt a zökkenőmentes rendezés. A tanórák elmaradásának, az informatika terem foglaltságának hasznosságáról majd az idő és az eredményesség dönt.

A gyorselemző rendszer segítségével hamarabb juthattunk a csoportok teljesítményét mutató ábrákhoz, de véleményem szerint ez így is nagyon szoros határidő volt. A szülői kérdőívek kitöltése szinte teljesen elmaradt, attól függetlenül, hogy a Kréta felületen kívül az osztályok belső értesítési lehetőségeit is felhasználtuk.

Idén is háromszor vehettünk részt Filharmónia előadásokon, melyeket pedagógusok mellett a tanulók is élveztek. Érdekes, motiváló oldalról közelítették meg a zenei ismereteket.

Nyílt Napjainkon sok általános iskolás diák és érdeklődő szülő vett részt. Véleményem szerint még kell olyan programokat szerveznünk, amivel abba az irányba mozdíthatjuk el a fiatalokat, hogy gimnáziumunkat válasszák továbbtanulásuk fő céljaként. Több általános iskolában kell tájékoztatót tartanunk, valamint versenyek szervezésével is bevonzhatnánk a tehetséges diákokat. Lehet, hogy ezek a próbálkozások sem vezetnek eredményre, de nem nézhetjük tétlenül a csökkenő jelentkezői létszámokat.

Decemberi pályaorientációs programunkon több egyetem képviselője tartott tájékoztatót diákjainknak.

A szalagavatónk ünnepélyessége, a német nyelvtanárok ausztriai adventi programja, és az iskolai Ádvent meghittsége megfelelő hangulattal zárta le a naptári évet.

A hosszabb téli szünet után gyorsan zártuk az első félévet, másnapján pedig már az általános iskolások központ írásbelijét felügyeltük, majd javítottuk.

Idei Bibó-bálunkat is a városi sportcsarnokban rendeztük meg. Az élőzenés, sikeres rendezvény bevétele iskolánk alapítványának munkáját segíti, hiszen enélkül a bevétel nélkül nem tudnánk folytatni támogató, jutalmazó, fejlesztő szerepünket.

A tanulói Parlamenti látogatás idén sajnos elmaradt, mivel nem tudtak már időpontot biztosítani érdeklődő tanulóinknak.

A központi szóbeli során két napon keresztül vizsgáztattunk együtt tanítványainkkal, meghallgatva a leendő bibós gólyákat.

A Pénz7 program során tanulócsoportjaink olyan ismeretekhez jutottak, melyek pénzügyi ismereteiket szélesítették.

Az ősz során a Nemzeti Emlékezet Program (NEP) keretében tanulóink a keszthelyi Festetics Kastéllyal, a Deák kúriával és Budapesten a Fiumei úti sírkerttel ismerkedhettek meg, valamint informatív előadásokon vehettek részt.

A Föld Napja rendezvényünkön idén is színvonalas előadásokat hallhattunk tanulóinktól és Fraller Csaba kollégánktól.

Áprilisban osztályaink részt vettek 2 előadáson, ahol a mobiltelefon káros hatásairól és a függőségekről hallhattak szakemberektől felvilágosító információkat.

Az iskolai programok mellett a városi rendezvényeken is aktív szerepet vállaltunk.

Fűzfa Balázs előadásain, irodalmi előadásokon, városi Adventi műsoron, Boldog Békeidő-s felvonuláson is képviseltük gimnáziumunkat.

Nevelési és szakmai konferencián is bővítettük tudásunkat, melyet biztos, hogy felhasználunk a következő hónapokban.

Tavasszal megérkeztek a rendelt székek a Tankerület támogatásával.

2024. őszén a 9. évfolyamos diákjaink szülei jelezhették igényüket tanulói laptopokra. Az eszközök megérkeztek, melyek átadása zökkenőmentesen lezajlott.

Remélem, hogy a tanulók nagy hasznát veszik tanulmányaik során.

A végzősöknek az érettségi után a tanulói laptopokat vissza kellett adni, melyet hol több, hol kevesebb bíztatásra megtettek.

Természetesen a sport sem hiányozhatott mindennapjainkból.

A Közgáz Kupát a fiúkkal idén is elhódítottuk.

A diákolimpián több sportágból is kiemelkedően teljesítettek tanulóink.

A házibajnokságok (foci, röplabda) és a Kihívás Napi éjszakai sportolás sok diákunkat mozgatott meg.

Ebben a tanévben újra megszervezésre került a roglai sítábor. Tanulóink nagy számban jelentkeztek. Kijelenthetjük, hogy van létjogosultsága az iskola életében ennek a programnak.

A Tour de Balaton kerékpár túránkat az őszről tavaszra kellett áttenni a rossz idő miatt. Szerencsére a tanév végéhez közeledve gyönyörű időben tekerhettünk a Balatoni kerékpárúton.

Az osztálykirándulásokat is sikerült megvalósítani, bár a rossz idő néhány osztálynál program módosítást okozott.

Néhány bibós diák iskolán kívüli hazai és nemzetközi sporteredményével bizonyította, hogy a sport és a tanulás összeegyeztethető.

**Versenyeredmények: 1. sz. melléklet.**

A tanév során a végzős tanulók ingyenes KRESZ és egészségügyi vizsgát tehettek iskolánkban. Az otthon elsajátított ismereteket, online vizsga keretein belül adhatták vissza. Az egészségügyi ismereteket külsős előadó tartotta, aki az újraélesztést, valamint a defibrillátor használatát is megtanította a fiataloknak. Mivel egészségügyi tanfolyam központ lettünk, ezért a Keszthelyi Vajda János Gimnázium tanulói is nálunk vettek részt a tanfolyamon. A vizsgabiztosi feladatokat Tóth Béla és Nagy Boldizsár látták el.

Göncz Norbert tanulóinkból egy zenekart alapított, akik nagy lelkesedéssel gyakoroltak. Munkájuk eredményét a szalagavatón is hallhattuk, ahol fellépésükkel szórakoztatták a közönséget.

Időszakos megjelenésű, angol nyelvű újságot nyomtattunk, melyet tanulóink készítettek Göncz Norbert iránymutatása és aktív részvétele mellett.

A telefon használat szabályozásához a Tankerület támogatásával 3 db zárható, fiókonként 2 db telefon tárolására alkalmas szekrényt kaptunk.

A biztonság érdekében gimnáziumunk támogatásával kamerát is szereltettünk a szekrény fölé.

Iskolánk hangosítása a tanév során tönkrement. A problémát alapítványunk támogatásával oldottuk meg, egy aktív hangfal, erősítő, keverő vásárlásával, melyet az alapítvány használatra átadott az iskolának.

Gimnáziumunk ikonikus tujasorában a növények fele már kiszáradt. A báli bevételből a tujákat babérmeggy bokrokra cseréltük, melyek mellett méhlegelőt alakítottunk ki.

1. **Egyéb**

A tanév végén Prágay Éva kolléganő nyugdíjba vonul. Kívánom neki, hogy ne okozzon problémát ez a váltás, találja meg családja körében a nyugdíjasok boldogságát.

Hiz György a pedagógusi pályáról átnyergel a múzeológusi területre. Bízom benne, hogy ezen az új területen is megtalálja az elhivatottság örömét, a sikeres munka pozitív érzését.

A helyükre kiírt pályázatokra elkezdődtek a meghallgatások, jövő hét végére pont kerül az új kollégák személyét illetően.

A nyári karbantartás során előzetesen tervek alapján egy tisztasági festést hajtunk végre. Az udvari és kollégiumi padok egy részén léceket cserélünk és le is festjük őket.

A sportcsarnok színpadi oldalán a villanyvezetékeknél probléma merül fel. Ennek megoldásához a Tankerület segítségét kell kérnünk.

A kisebb javítási, karbantartási munkákat a nyár folyamán karbantartóink elvégzik.

A tankönyvrendelést központilag lezárták. A tankönyvek augusztus elején érkeznek meg iskolánkba, melyeket az első tanítási napon osztunk ki diákjainknak.

2024. szeptemberrel indult a pedagógus teljesítmény értékelési rendszer.

Köszönöm mindenkinek, hogy hőbörgés helyett az együtt dolgozásra, együtt gondolkodásra és a személyes fejlődésre helyeztétek a hangsúlyt. A három havi visszajelzéseitek ellenére biztos nem lett tökéletes az értékelési tevékenységem. Bízom benne, hogy kevés „tüske” maradt Bennetek, és a következő évre még több új elképzeléssel indultok neki.

Köszönöm minden pedagógusnak, NOKS-nak, technikai dolgozónak a munkáját, amivel segítették gimnáziumunk előre lépését, a programok sikeres megszervezését.

Köszönöm a Nagykanizsai Tankerületi Központ támogató együttműködését és segítségét.

Köszönöm Hévíz Város Önkormányzatának, Polgármester Úrnak és a GAMESZ-nak a segítséget, együtt gondolkodást.

Köszönöm a gimnázium alapítványának és kuratóriumának, valamint minden magánszemélynek és cégnek a támogatást, amivel megkönnyítik mindennapjainkat, a fejlesztési terveink megvalósítását!

Köszönöm Szivós Gábor főigazgató-helyettes munkáját, amivel sok feladatot vett át tőlem.

Első találkozó: 2025. augusztus 25. hétfő 9:00

Pótvizsga: 2025. augusztus 26. kedd 9:00

Tanévnyitó: 2025. szeptember 1. hétfő 7:45

Nyári ügyelet: 2025. július 9. szerda

július 23.

augusztus 6.

augusztus 19. kedd 9:00-13:00

Köszönöm, hogy meghallgattatok!

Kérem, mindenki mondja el kiegészítéseit, gondolatait!

**Kiegészítések:**

**Göncz Norbert** a sportcsarnok színpad felőli vezeték problémára hívta fel a figyelmet.

**Rónaky Attiláné** órarendi problémára hívta fel a figyelmet. Sok közös testnevelés óra volt idén a sportcsarnokban, ami zavarja az osztálymunkát. Állítása szerint sokszor volt a csarnok üres. Más esetben ötvenen is voltak.

**Szivós Gábor** igazgatóhelyettes felhívta a figyelmet a heti öt testnevelés órák kötelező megtartására.

**Zámbó Andrea** alapos és emeltes nyelvi órákra hívta fel a figyelmet. Alap érettségi tantárgyak esetében a nyolcadik és kilencedik órák nem eredményesek. A diákoknak megterhelőek.

**Búsné Szúcs Katalin** jelezte, hogy nehézségbe ütközik a 9. NY osztályban az aránytalanul magas spanyolos létszám. Nem eredményes a tanítás. Fegyelmezési problémák elviszik az órát.

**Zsákos Szőke Ágnes** köszöni a munkaközösség segítségét, tantestületbe befogadását.

**Péter Csaba** a saját osztályában fennálló nehézségekről beszélt. Egy tanuló és szülője nehezítette az osztályfőnöki munkáját. Mivel sem a szülő, sem a tanuló nem fogadja el a munkáját, így véleménye szerint olyan kollégának kellene pártfogásba vennie, akinek a személyét elfogadja, és a véleményét nem támadásnak tekinti.

**Balázs Judit** vállalja a mentorálást, beszélgetést a tanulóval.

**Krizbai Csilla és Göncz Norbert** hangsúlyozta, a későbbiekben a fegyelmi fokozatok következetes adására szükség van.

**Tóth Béla** jelezte, hogy a tartós tankönyvekre a diákok nem vigyáznak, nem hozzák vissza. Az iskolai szekrényekben a könyvek elkallódnak. A diákok az ingyenes tankönyvekre nem vigyáznak.

**Nagy Boldizsár** ez a testnevelés felszerelésre, ruhaneműkre is érvényes, rengeteg benn marad a szekrényekben.

**Göncz Norbert** a szekrények zárhatóságát javasolta.

**Nagy Boldizsár** szerint ez a magas költségek miatt nehezen megoldható.

Egyéb felszólalás hiányában Nagy Boldizsár a tanévzáró értekezletet lezárta.

Hévíz, 2025. július 3.

K. m. f.

………………………………. …………………………………..

Nagy Boldizsár Búsné Szűcs Katalin

főigazgató jegyzőkönyvvezető

………………………………. ………………………………….. Péter Csaba Tóth Béla

hitelesítő hitelesítő